Oikeusministeriö

Viite: Lausuntopyyntö OM 7/41/2014, 23.3.2015

Oikeusministeriö on pyytänyt eduskunnan kanslialta lausuntoa työryhmämietinnöstä ”Lahjusrikoksia koskevien säännösten eräät muutostarpeet”. Työryhmän tehtävänä on ollut arvioida vaikutusvallan väärinkäytön kriminalisointia koskevia lainsäädäntövaihtoehtoja.

Työryhmän toimeksiannon taustalla on osin eduskunnan hyväksymä lausuma. Hyväksyessään hallituksen esityksen 79/2010 vp pohjalta lahjontaa koskevien rikoslain säännösten muutokset eduskunta edellytti, että hallitus ryhtyy kiireellisesti valmistelemaan lainsäädäntöehdotuksen vaikutusvallan väärinkäytön kriminalisoimiseksi (EV 373/2010 vp). Lausuma hyväksyttiin lakivaliokunnan mietinnön (LaVM 45/2010 vp) pohjalta. Lakivaliokunta piti vaikutusvallan väärinkäytön kriminalisoinnin aikaansaamista tärkeänä ja edellytti perustuslakivaliokunnan lausuntoon (PeVL 68/2010 vp) viitaten, että vaikutusvallan väärinkäyttöä koskevan kriminalisoinnin valmistelu käyn­nistetään kiireellisesti korruption vastaisen lainsäädännön täydentämiseksi.

Työryhmä on arvioinnissaan päätynyt siihen, vaikutusvallan väärinkäyttöä koskevalle säännökselle ei voida katsoa olevan riittäviä perusteita, kun otetaan huomioon sääntelyn rakenne, laillisuusperiaatteen vaatimukset, poliittinen osallistumisoikeus, sananvapaus ja mahdollisuudet kehittää läpinäkyvyyttä koskevaa aineellista sääntelyä samoin kuin käytännön tarpeet.

Eduskunnan kanslia toteaa, että toimenpiteitä, joihin hallitus on ryhtynyt eduskunnan lausuman johdosta arvioivat lakivaliokunta ja täysistunto käsitellessään hallituksen vuosikertomusta. Tämän vuoksi kanslialla ei ole työryhmän mietinnöstä enemmälti lausuttavaa.

Seppo Tiitinen

Pääsihteeri